આપણે પણ આળસને ખંખેરી, ક્ષણિક પ્રમાદને આદ્યો કરી, પુનઃ શક્તિની ઉપાસના શરૂ કરવી જોઇએ. એ વાત ધ્યાનમાં રાખી નવરાત્રિના દિવસોમાં દૈવી વિચારના લોકોનું સંગઠન સાધવાનો પ્રયત્ન કરવો જોઇએ. એ સંગઠનમાં પ્રમુખ સ્થાને જગદંબા રહેશે અને એની ભક્તિથી જ આપણામાં શક્તિ પ્રગટશે એ સૂચવવા જ નવરાત્રિના દિવસો દરમ્યાન ગરબા કે રાસરૂપે માની આસપાસ ઘૂમવાનું હોય છે. માની આસપાસ ફરતાં ફરતાં મા પાસેથી માગવું જોઇએ કે, મા, તું અમને સદ્બુદ્ધિ આપ, અમને સંઘબળ આપ. અમારા સંઘબળ આડે અમારો અહંકાર આવે છે, અમારી પાડાવૃત્તિ આવે છે, અમારો દ્વેષ આવે છે તેને તું ખાઇ જા.